Z A P I S N I K

sa 24. sjednice Upravnog vijeća Pučkog otvorenog učilišta Samobor održane 5.12.2023. s početkom u 18:00 sati u prostoru POU Samobor.

Nazočni članovi: Tihana Matijaščić, Alen Polo

Odsutna: Nikolina Šimunović (službeni put)

Ostali nazočni: ravnateljica POU Samobor, sindikalna povjerenica, zapisničarka.

Članovi Upravnog vijeća POU Samobor utvrdili su da postoji kvorum i da se mogu donositi pravovaljane odluke te su jednoglasno prihvatili predloženi

DNEVNI RED

1. Verifikacija zapisnika s prethodne sjednice

2. Donošenje Financijskog plana POU Samobor za 2024. godinu s projekcijama

3. Donošenje prijedloga II. Izmjena i dopuna Financijskog plana POU Samobor za 2023. godinu

4. Raspisivanje jednostavne nabave za knjigovodstvene usluge za 2024. godinu

5. I. izmjene Pravilnika o radu

6. Otpis dužnika

7. Razno

Ad 1.

Članovi Upravnog vijeća jednoglasno prihvaćaju Zapisnik s 23. sjednice UV-a u tekstu datom za sjednicu.

Ad 2.

Članovi Upravnog vijeća jednoglasno donose Financijski plan POU Samobor za 2024. godinu s projekcijama za 2025. i 2026. godinu s pripadajućim Obrazloženjem, usklađen s Proračunom Grada Samobora za razdoblje 2024.-2026. godine.

Ad 3.

Ravnateljica obavještava članove UV-a da smo od Grada Samobora dobili potvrđene iznose II. izmjena financijskog plana za 2023. godinu. Imali smo uštedu na energentima radi cijene plina.

Članovi Upravnog vijeća jednoglasno donose Prijedlog II. izmjena Financijskog plana POU Samobor za 2023. godinu s projekcijama za 2024. i 2025. godinu s pripadajućim Obrazloženjem, usklađen s Prijedlogom pripadajućih Izmjena Proračuna Grada Samobora za razdoblje 2023.-2025. godine.

Ad 4.

Ravnateljica obavještava članove UV-a da trebamo raspisati jednostavnu nabavu za knjigovodstvene usluge za 2024. godinu. U međuvremenu su nam odobrena sredstva za dva projekta opremanja učionica za cjeloživotno obrazovanje od Zagrebačke županije (13.000,00 €) pa ćemo i za to trebati raspisati jednostavnu nabavu za nabavu informatičke opreme. UV-e donosi odluku o odabiru ponuditelja.

Članovi UV-a primili su na znanje dane informacije.

Ad 5.

Temeljem naputka gradonačelnice Grada Samobora i dostave koeficijenata za radna mjesta u POU Samobor (mail UO za društvene djelatnosti od 4.12.2023. godine) morali smo napraviti izmjene Pravilnika o radu. Ravnateljica iznosi da se nada da tu neće biti kraj izmjenama jer su, u ovom naputku, najniži koeficijenti najmanje uvećani a voditelji odjela imaju niže koeficijente od samostalnih referenata kojima su neposredno nadređeni. Grad je uzeo u obzir samo stručnu spremu a ne složenost poslova radnog mjesta. Osim toga viši kustos ima isti koeficijent kao i samostalni referent, a kustosi u muzeju, bez napredovanja u zvanju kao kod višeg kustosa, imaju koeficijent 2,80. Krivo je izražen i koeficijent ravnatelja koji nije 3,78 nego 3,50 kao i u svim ustanovama Grada Samobora. Sukladno naputku gradonačelnice, izmijenili smo koeficijente u Pravilniku i dodali nova radna mjesta (samostalni referent za kulturu i marketing, muzejski pedagog).

Sindikalna povjerenica zahvaljuje u ime sindikata na izmjenama koeficijenata. Svakako je napredak ali dio radnika nije obuhvaćen izmjenama. Najviše je rasla VSS što bi značilo da se više cijeni formalno obrazovanje a ne stručnost, opseg posla i odgovornost radnog mjesta, a najniže povećanje od 0,1 nije značajno.

Članovi UV-a primili su na znanje dane informacije.

Ad 6.

Ravnateljica iznosi da smo zatražili stručnu reviziju knjigovodstvenog servisa. Radi se o dužnicima kod kojih je nastupila apsolutna zastara, obrt/tvrtka više ne postoji a polaznici programa ne stanuju na navedenim adresama pa je nemoguće dostaviti opomene. Povjerenstvo za popis imovine je utvrdilo stanje.

Članovi UV-a primili su na znanje danu informaciju.

Ad 7.

Ravnateljica iznosi da smo, kao zamjenu za dugotrajno bolovanje radnika, zaposlili drugog radnika na 60 dana u dogovoru s UV-em. To bi značilo da u siječnju moramo raspisati natječaj za zamjenu. ZOR propisuje da moramo imati opravdani razlog da zaposlimo radnika na određeno vrijeme, a mi ga imamo, pa predlaže sklapanje aneksa ugovora o radu s člankom u kojem ćemo navesti da ugovor traje do povratka radnika s dugotrajnog bolovanja ili prestanka radnog odnosa radnika koji je na dugotrajnom bolovanju.

Članovi UV-a primili su na znanje dane informacije.

Sljedeća sjednica dogovorena je za 20.12. u 19 sati. Na dnevnom redu će biti donošenje II. izmjena Financijskog plana za 2023. te odabir ponuditelja za jednostavne nabave.

Više nije bilo pitanja te predsjednica zaključuje sjednicu u 18:30 sati.

.